钦定古今图书集成/明伦汇编/氏族典/第018卷 > 《奇姓通序》张玮
## 钦定古今图书集成/明伦汇编/氏族典/第018卷 > 《奇姓通序》张玮

古有指水为姓，指树为姓者。然则今之氏族，皆犹之
水也树也，适然相遭，无容心者也。大地冥冥沦沦，人
生而口鼻相亚，袒裸自便已耳，忽何缘而题为某氏，
人亦何缘而群然某某氏之？亦奇之至矣。今取一二
不习见之字，诧於姓曰“奇。”假使古之命氏尽若此，则
今之凡姓，不覆为奇乎？水以子陵得姓，曰“严滩”；华以
望帝，得姓曰杜鹃。然则水与树且姓人之姓矣，亦何
凡与奇之有？虽然，见星宿海者常沟渎，见琪树者常
松杉。人奇其所不习，又曷怪焉。茂卿先生秽视人世一切，胸中别有烟云夭袅，洞壑窈窕，惟仙灵梵释，得
时往还。以其暇搜奇事奇人，传以姓之不习见者，名
曰《奇姓通》。是亦水之星宿海，而木之琪树也。夫人具
瑰特之行，则人奇姓；收伟矞之人，则姓亦奇。虽谓姓
无奇，得茂卿先生点缀而奇也亦可。